ตลาดหุ้นเอเชียเปิดเขียวสลับแดง นลท.คลายกังวลเศรษฐกิจสหรัฐฯถดถอย-คาดหวังเฟดลดดบ.เดือนนี้
ตลาดหุ้นเอเชียเปิดเขียวสลับแดง นลท.คลายกังวลเศรษฐกิจสหรัฐฯถดถอย-คาดหวังเฟดลดดบ.เดือนนี้
ตลาดหุ้นเอเชียเปิดเขียวสลับแดง นลท.คลายกังวลเศรษฐกิจสหรัฐฯถดถอย-คาดหวังเฟดลดดบ.เดือนนี้
7 ต.ค. 2562

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นเมื่อวันศุกร์ เนื่องจากนักลงทุนคลายความวิตกที่ว่าเศรษฐกิจสหรัฐจะเข้าสู่ภาวะเศรษฐกิจถดถอย หลังจากกระทรวงแรงงานสหรัฐรายงานตัวเลขการจ้างงานนอกภาคเกษตรเพิ่มขึ้นในเดือนก.ย. และตลาดยังขานรับการคาดการณ์ที่ว่าธนาคารกลางสหรัฐ (เฟด) จะปรับลดอัตราดอกเบี้ยลงอีกในเดือนนี้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,445.73 จุด เพิ่มขึ้น 35.53 จุด, +0.17%
ดัชนี TAIEX ตลาดหุ้นไต้หวันเปิดวันนี้ที่ 10,932.24 จุด เพิ่มขึ้น 37.76 จุด, +0.35%
ดัชนี KOSPI ตลาดหุ้นเกาหลีใต้เปิดวันนี้ที่ 2,031.53 จุด เพิ่มขึ้น 10.84 จุด, +0.54%
ดัชนี FTSE STI ตลาดหุ้นสิงคโปร์เปิดวันนี้ที่ 3,082.66 จุด เพิ่มขึ้น 4.30 จุด, +0.14%
ดัชนี FBMKLCI ตลาดหุ้นมาเลเซียเปิดวันนี้ที่ 1,557.79 จุด เพิ่มขึ้น 0.12 จุด, +0.01%
ตลาดหุ้นจีนปิดทำการวันนี้เนื่องในวันชาติ และตลาดหุ้นฮ่องกงปิดทำการวันนี้เนื่องในเทศกาลชงโหย่ง
ด้านนักลงทุนคลายความวิตกเกี่ยวกับการเกิดภาวะเศรษฐกิจถดถอยในสหรัฐ หลังจากกระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 136,000 ตำแหน่งในเดือนก.ย. แม้ต่ำกว่าที่นักวิเคราะห์คาดการณ์ไว้ที่ระดับ 145,000 ตำแหน่ง
ส่วนอัตราการว่างงานลดลงสู่ระดับ 3.5% ซึ่งเป็นระดับต่ำสุดในรอบ 50 ปี และต่ำกว่าระดับ 3.7% ที่นักวิเคราะห์คาดการณ์ไว้
นอกจากนี้ ตลาดยังได้แรงหนุนจากการคาดการณ์ที่ว่า เฟดจะปรับลดอัตราดอกเบี้ยลงอีก 0.25% ในการประชุมนโยบายการเงินในวันที่ 29-30 ต.ค.นี้ หลังจากที่มีการเปิดเผยข้อมูลเศรษฐกิจที่อ่อนแอในภาคการผลิตและภาคบริการของสหรัฐในสัปดาห์ที่ผ่านมา โดยได้รับผลกระทบจากสงครามการค้าสหรัฐ-จีน
ทั้งนี้ FedWatch Tool ของ CME Group บ่งชี้ว่า นักลงทุนคาดการณ์ว่า มีโอกาสราว 79.6% ที่เฟดจะปรับลดอัตราดอกเบี้ย 0.25% ในการประชุมนโยบายการเงินในเดือนนี้
นอกจากนี้ นักลงทุนยังจับตาการเจรจาการค้าระดับรัฐมนตรีระหว่างสหรัฐกับจีนในวันที่ 10-11 ต.ค. ที่กรุงวอชิงตัน